《普慈学官何子固廨舍有溪月轩明复留诗用其韵》
宋代·郭印

碧霄桂影堕寒溪，赏心正与幽人期。
凭轩一俯吟思发，雕肝镂肺成新诗。
水流月出咸自尔，去来休论东与西。
句中之眼落第二，纷纷名字俱人为。
胡不反观自己月，照耀古今无迁移。
有客问我月安在，天上人间总不知。
光吞万象竟何有，一语诳人真自欺。
我欲提此吹毛剑，戮尽丛林多口师。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。